
Reorganizáció, outplacement a versenyképesség érdekében

A jelenlegi gazdasági helyzetben, az üzleti változások gyorsuló irama mellett a vállalkozások esetében akkor beszélhetünk jövőről és létjogosultságról, ha képesek megfelelni a folyamatos megújulás, versenyképesség, hatékonyság követelményeinek rugalmas átszervezésekkel, megfelelő stratégiák, rendszerek kiépítésével. Számos szakirodalom támasztja alá, hogy a szervezetek legfontosabb értéke, leginkább versenyelőnyt biztosító forrása az ember. A humán tőke leghatékonyabb kiaknázása úgy érhető el, ha a HR szakemberek is új szemléletet sajátítanak el, stratégiai partnerré, üzleti tanácsadóvá válnak, hiszen egyre inkább kulcsszerepet töltenek be a befektetett humán tőke megtérülésének maximalizálásában. A HR funkció sikere azon múlik, hogy képes-e az üzleti tevékenység révén értéket teremteni, s az üzleti siker érekében szükségessé váló reorganizációs stratégia, outplacement folyamat élére állni.
Dolgozatom vizsgálati céljául azt tűztem ki, hogy megállapítsam a vállalati versenyképesség növelésében mennyire hangsúlyos szerepet tölt be a reorganizációs folyamatok végrehajtása és az outplacement. Hipotézisemben feltételezem, hogy a vállalati versenyképesség növelésében leghangsúlyosabb szerepet a reorganizáció kapja.
Kérdőíves felmérés eredményének alkalmazásával határozom meg a versenyképességre leginkább hatással bíró folyamatok sorrendjét. Adatforrásként a DGS Global Research és egyéb, témámhoz kapcsolódó kutatási eredményeket, valamint a Szervezetfejlesztők Magyarországi Társaságának tanácsadói tagjai által, gyakorlati tapasztalatuk alapján kitöltött, általam összeállított kérdőíveket használom. A vizsgálatot ebből a forrásból nyert adatok összehasonlító elemzésével folytatom le. A reorganizációs folyamatokban eddig megszerzett tapasztalataimat, a szakirodalmi forrásokat összevetem a kutatási eredmények „siker sztorijaival”.
Kutatásom jelentőségét, aktualitását abban látom, hogy megalkotok egy „best practice” útmutatást arra vonatkozóan, hogy a HR szakemberek milyen stratégiákkal, módszerekkel tudnak hozzájárulni a manapság egyre hangsúlyosabb vállalati versenyképesség növeléséhez.
A mai rohanó világban – ahol az állandóságot szinte csak a megújulás követelménye jelenti – az egyre gyorsabb ütemben változó vállalati átalakulásokban, a versenyképesség, hatékonyság megőrzése csak úgy lehetséges, ha az átszervezési lehetőségekre előre felkészülünk. Ehhez a felkészüléshez kívánok támpontokat nyújtani a dolgozatomban összeállított legjobb gyakorlatok felvázolásával.



